
საქართველოს მთავრობის 

განკარგულება №144

2014 წლის 27 იანვარი 

ქ. თბილისი
სახელმწიფო საკუთრებაში არსებული უძრავი ქონების შპს „N ქირონ +“-სათვის პირდაპირი მიყიდვის ფორმით პრივატიზების და საქართველოს ეკონომიკისა და მდგრადი განვითარების სამინისტროს სისტემაში შემავალ სსიპ – სახელმწიფო ქონების ეროვნულ სააგენტოსა და შპს „N ქირონ +“- ს შორის გასაფორმებელი უძრავი ქონების ნასყიდობის ხელშეკრულების პროექტის მოწონების შესახებ
1. „სახელმწიფო ქონების შესახებ“ საქართველოს კანონის მე-18 მუხლის მე-3 პუნქტისა და საქართველოს უზენაესი სასამართლოს 2013 წლის 19 სექტემბრის Nბს-21-17(კ-13) განჩინების შესაბამისად, ქ. თბილისში, ლუბლიანას ქ. №5-ში, სახელმწიფო საკუთრებაში არსებული, შენობა-ნაგებობის მე-8 სართულზე მდებარე 607.17 კვ.მ ფართობი და მასზე წილობრივად დამაგრებული არასასოფლო-სამეურნეო დანიშნულების მიწის ნაკვეთი (საკადასტრო კოდი №01.13.02.006.018.01.516) და ქ. თბილისში, ლუბლიანას ქ. №5-ში, სახელმწიფო საკუთრებაში არსებული, სარდაფის სართულზე მდებარე 31.05 კვ.მ ფართობი და მასზე წილობრივად დამაგრებული არასასოფლო-სამეურნეო დანიშნულების მიწის ნაკვეთი (საკადასტრო კოდი №01.13.02.006.018.01.525) პირდაპირი მიყიდვის ფორმით, სიმბოლურ ფასად 1 (ერთი) ლარად საკუთრებაში გადაეცეს შპს „N ქირონ +“-ს (საიდენტიფიკაციო კოდი № 202462655). 
2. საპრივატიზებო პირობებად განისაზღვროს:
ა) საპრივატიზებო თანხის გადახდა შესაბამისი ხელშეკრულების გაფორმებიდან 30 კალენდარულ დღეში;
ბ) ნასყიდობის ხელშეკრულების გაფორმებიდან 5 თვის განმავლობაში, ამ განკარგულების პირველი პუნქტით გადაცემული №01.13.02.006.018.01.516 საკადასტრო კოდით რეგისტრირებული უძრავი ქონების სრულფასოვანი ფუნქციონირებისათვის აღჭურვა საჭირო ავეჯით, კომპიუტერული, სამედიცინო დანადგარებითა და ინვენტარით „სამედიცინო საქმიანობის ლიცენზიისა და სტაციონარული დაწესებულების ნებართვის გაცემის წესისა და პირობების შესახებ დებულების დამტკიცების თაობაზე“ საქართველოს მთავრობის 2010 წლის 17 დეკემბრის №385 დადგენილების შესაბამისად;

გ) შესაბამისი ხელშეკრულების გაფორმებიდან 7 წლის განმავლობაში ამ განკარგულების პირველი პუნქტით გადაცემული №01.13.02.006.018.01.516 საკადასტრო კოდით რეგისტრირებული უძრავი ქონების სამედიცინო პროფილით ფუნქციონირება.
3. „საქართველოს მთავრობის სტრუქტურის, უფლებამოსილებისა და საქმიანობის წესის შესახებ“ საქართველოს კანონის მე-5 მუხლის „თ“, „ი“ და „კ“ ქვეპუნქტების შესაბამისად, მოწონებულ იქნეს ამ განკარგულების საფუძველზე, საქართველოს ეკონომიკისა და მდგრადი განვითარების სამინისტროს სისტემაში შემავალ სსიპ – სახელმწიფო ქონების ეროვნულ სააგენტოსა და შპს „N ქირონ +“- ს შორის ამ განკარგულების პირველი პუნქტით გათვალისწინებული უძრავი ქონების ნასყიდობის ხელშეკრულების პროექტი. 
4. საქართველოს ეკონომიკისა და მდგრადი განვითარების სამინისტროს სისტემაში შემავალმა სსიპ – სახელმწიფო ქონების ეროვნულმა სააგენტომ ამ განკარგულების შესრულების მიზნით უზრუნველყოს კანონმდებლობით გათვალისწინებული ღონისძიების განხორციელება.
პრემიერ-მინისტრი               ი. ღარიბაშვილი
